Едмънд Спенсър
С какво, кажете, да сравня очите…
„Аморети“, сонет 9

Превод от английски: Александър Шурбанов, 1995

chitanka.info

С какво, кажете, да сравня очите,

        които сгряват моя дух смрачен?

        Достойно ли е нещо за лъчите

        на погледа им, с нежност озарен?

Кой, слънцето? Те греят нощ и ден.

        Луната ли? Но те са неизменни.

        Звездите? Не, по-светло е над мен.

        Ни огъня — те биват и смирени.

Ни мълниите — искри мигновени.

        Ни диаманта — те не са тъй твърди.

        Кристалът ли? Не, те са по-споени.

        Стъклото? О, това ще я разсърди.

Създателя напомнят те тогаз,

        че той огрява всичко покрай нас.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.